Bheki Cele se plan om misdaad te bekampBheki Cele. Foto: GCIS Polisieminister Bheki Cele het Maandag gesê selfs administratiewe polisiebeamptes landwyd sal as deel van ŉ nuwe misdaadbekampingsveldtog agter hul lessenaars moet uitskuif om misdaad in die land te help bekamp. Cele en genl. Khehla Sithole, nasionale polisiekommissaris, het Maandag tydens ŉ inligtingsessie ŉ plan bekend gemaak wat ten doel het om misdaad in Suid-Afrika finaal ŉ nekslag toe te dien. Cele het gesê hy het die SAPD se topbestuur opdrag gegee om ŉ buitengewone operasionele benadering te neem om die skielike toename in misdaad in die land te stabiliseer. Volgens hom gaan die polisie daarom voort met streng ingryping om sigbare polisiëring te verhoog in ŉ poging om die drastiese toename in misdaad hok te slaan. Cele sê dié misdaadbekampingsveldtog sal “die migrasie van hulpbronne vanaf ŉ strategiese raamwerkvlak tot ŉ operasionele raamwerkvlak behels”. “Dit beteken dat provinsies soos Gauteng, KwaZulu-Natal en die Wes-Kaap, wat die meeste geraak word deur die toename in misdaad, se polisiëringsigbaarheid verhoog sal word deur meer luitenantgeneraals in die provinsies te ontplooi. Ons sal ook alle lede mobiliseer wat gewoonlik administratiewe pligte het om die sigbaarheid van polisiebeamptes te verhoog – veral in geïdentifiseerde areas [waar die misdaad hoog is].” Cele het gesê die transitorooftogte, motorkapings, moorde en verwante misdade, huisrooftogte, bendegeweld en taxi-geweld sal geprioritiseer word. Volgens hom sal die polisie ook meer aandag gee aan onopgeloste sake. “Ten einde ŉ volhoubare afname en stabilisering van misdaad te verseker, het ons besef dat ons die onopgeloste sake beter moet bestuur. Toegewyde speurders sal al om die uur werk om bewyse in te samel om diegene te identifiseer wat verantwoordelik is vir die pleeg van ernstige en gewelddadige misdade.”